钦定古今图书集成/明伦汇编/官常典/第722卷 > 朱昭
## 钦定古今图书集成/明伦汇编/官常典/第722卷 > 朱昭

按《宋史忠义传》：“昭字彦明，府谷人。以效用进，累官秉
义郎，浮湛班行，不自表异。宣和末，为震武城兵马监
押，摄知城事。金兵内侵，夏人乘虚尽取河外诸城镇。
震武距府州三百里，最为孤绝。昭率老幼婴城，敌攻
之力，昭募骁锐兵卒千馀人，与约曰：‘贼知城中虚实，
有轻我心，若出不意攻之，可一鼓而溃’。于是夜缒兵”
出，薄其营，果惊乱，城上鼓噪乘之，杀获甚众。夏人设
木鹅梯，冲以临城，飞矢雨激，卒不能施。然昼夜进攻
不止，其酋悟儿思齐介胄来，以毡盾自蔽，邀昭计事。
昭常服登陴，披襟问曰：“彼何人，乃尔不武，欲见我，我
在此将有何事？”思齐却盾而前，数宋朝失信，曰：“大金
约我夹攻京师，为城下之盟，画河为界，太原旦暮且
下，麟、府诸垒悉已归我，公何恃而不降？”昭曰：“上皇知
奸邪误国，改过不吝，已行内禅。今天子圣政一新矣，
汝独未知邪？”乃取传禅诏赦宣读之，众𥈭眙，服其勇
辩。是时，诸城降者多昭故人，从旁语曰：“天下事已矣，
忠安所施？”昭叱曰：“汝辈背义偷生，不异犬彘，尚敢以
言诱我乎？我唯有死耳。”因大骂，引弓射之，众走。凡被
围四日，地多圯坏。昭以智捕御皆合法，然不可复支。
昭退坐厅事，召诸校谓曰：“城且破，妻子不可为贼污，
幸先戕我家而背城死战，胜则东向图大功，不胜则
暴骨境内，大丈夫一生之事毕矣。”众未应。昭幼子戏
阶下，遽起，手刃之。长子惊视，又杀之。径领数卒屠其
家人，舁尸纳井中。部将贾宗望母适过前，昭起呼曰：
“媪，乡人也，吾不欲刃，请自入井。”媪从之，遂并覆以土，
将士将妻孥者，又皆尽杀之。昭谓众曰：“我与汝曹俱
无累矣。”部落子有阴与贼通者，告之曰：“朱昭与其徒
各杀其家人，将出战，人虽少，皆死士也。”贼大惧，以利
啖守兵，得登城。昭勒众于通衢接战，自暮达旦，尸填
街不可行。昭跃马从缺城出，马蹶坠堑。贼驩曰：“得朱
将军矣！”欲生致之。昭瞋目仗剑，无一敢前，旋中矢而
死，年四十六。